CELEX: 32020R1816
Language: sk
Date: 2020-07-17 00:00:00
Title: Delegované nariadenie Komisie (EÚ) 2020/1816 zo 17. júla 2020, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o vysvetlenie vo vyhlásení o referenčnej hodnote týkajúce sa toho, ako sa environmentálne, sociálne a správne faktory odzrkadľujú v jednotlivých poskytnutých a uverejnených referenčných hodnotách (Text s významom pre EHP)

3.12.2020   
               
               
                  SK
               
               
                  Úradný vestník Európskej únie
               
               
                  L 406/1
               
            
         DELEGOVANÉ NARIADENIE KOMISIE (EÚ) 2020/1816
         zo 17. júla 2020,
         ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o vysvetlenie vo vyhlásení o referenčnej hodnote týkajúce sa toho, ako sa environmentálne, sociálne a správne faktory odzrkadľujú v jednotlivých poskytnutých a uverejnených referenčných hodnotách
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 27 ods. 2b,
         keďže:
         
                     (1)
                  
                  
                     Parížska dohoda prijatá na základe Rámcového dohovoru Organizácie Spojených národov o zmene klímy, ktorú Únia schválila 5. októbra 2016 (2) (ďalej len „Parížska dohoda“) je zameraná na posilnenie odozvy na zmenu klímy, okrem iného zosúladením investičných tokov s prechodom na nízke emisie skleníkových plynov a na vývoj odolný proti zmenám klímy.
                  
               
                     (2)
                  
                  
                     Komisia 11. decembra 2019 prijala oznámenie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov pod názvom „Európsky zelený dohovor“ (3). Uvedená európska zelená dohoda predstavuje novú stratégiu rastu, ktorej cieľom je transformovať Úniu na spravodlivú a prosperujúcu spoločnosť s moderným a konkurencieschopným hospodárstvom, ktoré efektívne využíva zdroje, kde budú do roku 2050 čisté emisie skleníkových plynov na nule a kde hospodársky rast nezávisí od využívania zdrojov. Vykonávanie európskej zelenej dohody si vyžaduje, aby investori mali jasné a dlhodobé signály s cieľom vyhnúť sa uviaznutým aktívam a získať udržateľné financie.
                  
               
                     (3)
                  
                  
                     V nariadení (EÚ) 2016/1011 sa od správcov referenčných hodnôt vyžaduje, aby vo vyhlásení o referenčnej hodnote vysvetlili, ako sa environmentálne, sociálne a správne (ESG) faktory odzrkadľujú v jednotlivých poskytnutých a uverejnených referenčných hodnotách alebo skupine referenčných hodnôt.
                  
               
                     (4)
                  
                  
                     Rôzne spôsoby vysvetlenia toho, ako sa zohľadňujú faktory ESG, by viedli k nedostatočnej porovnateľnosti medzi referenčnými hodnotami a nedostatočnej jasnosti, pokiaľ ide o rozsah a ciele faktorov ESG. Preto treba spresniť obsah tohto vysvetlenia a stanoviť vzor, ktorý sa má používať.
                  
               
                     (5)
                  
                  
                     S cieľom lepšie prispôsobiť informácie pre investorov by sa v požiadavke vysvetliť, ako kľúčové prvky metodiky odzrkadľujú faktory ESG pre každú referenčnú hodnotu alebo skupinu poskytnutých a uverejnených referenčných hodnôt, mali zohľadňovať podkladové aktíva, na ktorých sú založené referenčné hodnoty. Toto nariadenie by sa nemalo uplatňovať na referenčné hodnoty, ktorých podkladové aktíva nemajú vplyv na zmenu klímy, ako sú referenčné hodnoty úrokovej sadzby a devízové referenčné hodnoty.
                  
               
                     (6)
                  
                  
                     Vo vysvetlení toho, ako sa zohľadňujú faktory ESG, by sa malo zobraziť zodpovedajúce hodnotenie príslušných faktorov ESG vo vzťahu k referenčnej hodnote so súhrnnou váženou priemernou hodnotou. Takéto hodnotenie by sa nemalo zverejniť v prípade každej zložky referenčných hodnôt. Správcovia referenčných hodnôt by mali mať možnosť poskytnúť dodatočné informácie o ESG, ak je to relevantné a vhodné.
                  
               
                     (7)
                  
                  
                     Mali by sa stanoviť osobitné požiadavky na zverejňovanie, pokiaľ ide o referenčné hodnoty EÚ pre investície do transformácie hospodárstva v súvislosti so zmenou klímy a referenčné hodnoty EÚ pre investície v súlade s Parížskou dohodou, ako aj o významné dlhopisové a akciové referenčné hodnoty, a to vzhľadom na ich charakteristiky a ciele.
                  
               
                     (8)
                  
                  
                     Správcovia referenčných hodnôt by mali aktualizovať poskytnuté informácie s cieľom poskytnúť používateľom referenčných hodnôt presné a aktuálne informácie, ktoré odzrkadľujú všetky zmeny urobené vo vyhlásení o referenčnej hodnote, a mali by uviesť dôvod aktualizácie a dátumy, kedy boli informácie aktualizované,
                  
               PRIJALA TOTO NARIADENIE:
         
            Článok 1
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        a)
                     
                     
                        „akcie“ sú kótované akcie;
                     
                  
                        b)
                     
                     
                        „fixný príjem“ sú kótované dlhové cenné papiere, iné ako emitované štátnym emitentom;
                     
                  
                        c)
                     
                     
                        „štátny dlhový nástroj“ sú dlhové cenné papiere emitované štátnym emitentom.
                     
                  
         
            Článok 2
            Vysvetlenie toho, ako sa faktory ESG odzrkadľujú v každej referenčnej hodnote alebo skupine referenčných hodnôt.
            
               1.   Správcovia referenčných hodnôt vo vyhlásení o referenčnej hodnote s použitím vzoru stanoveného v prílohe I vysvetľujú, ako sa environmentálne, sociálne a správne faktory uvedené v prílohe II odzrkadľujú v každej referenčnej hodnote alebo skupine referenčných hodnôt, ktorú poskytnú a uverejnia.
               Požiadavka stanovená v prvom pododseku sa neuplatňuje na úrokovú sadzbu ani na devízové referenčné hodnoty.
            
            
               2.   Vysvetlenie uvedené v odseku 1 obsahuje hodnotenie faktorov ESG vo vzťahu k zodpovedajúcej referenčnej hodnote a skupine referenčných hodnôt v súhrnnej váženej priemernej hodnote.
            
            
               3.   V prípade jednotlivých referenčných hodnôt môžu správcovia referenčných hodnôt namiesto toho, aby poskytli všetky informácie požadované podľa vzoru stanoveného v prílohe I k tomuto nariadeniu, nahradiť uvedené informácie vo vyhlásení o referenčnej hodnote hypertextovým odkazom na webovú stránku, ktorá obsahuje všetky uvedené informácie.
            
            
               4.   Ak sa v referenčných hodnotách kombinujú rôzne podkladové aktíva, správcovia referenčných hodnôt vysvetlia, ako sa v každom z podkladových aktív odzrkadľujú faktory ESG.
            
            
               5.   Správcovia referenčných hodnôt v poskytnutom vysvetlení uvedú odkaz na zdroje údajov a normy použité v prípade zverejnených faktorov ESG.
            
            
               6.   Správcovia referenčných hodnôt, ktorí v súlade s článkom 1 ods. 4 delegovaného nariadenia Komisie zverejňujú informácie o dodatočných faktoroch ESG 2020/1817 (4), uvedú aj hodnotenie uvedených dodatočných faktorov ESG.
            
         
         
            Článok 3
            Aktualizácia poskytnutého vysvetlenia
            Správcovia referenčných hodnôt aktualizujú poskytnuté vysvetlenie vždy, keď nastanú významné zmeny týkajúce sa faktorov ESG, a v každom prípade raz ročne. Uvedú aj dôvody aktualizácie.
         
         
            Článok 4
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. júla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 171, 29.6.2016, s. 1.
         
            (2)  Rozhodnutie Rady (EÚ) 2016/1841 z 5. októbra 2016 o uzavretí Parížskej dohody prijatej na základe Rámcového dohovoru Organizácie Spojených národov o zmene klímy v mene Európskej únie (Ú. v. EÚ L 282, 19.10.2016, s. 1).
         
            (3)  COM(2019) 640 final.
         
            (4)  Delegované nariadenie Komisie (EÚ) 2020/1817 zo 17. júla 2020, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o minimálny obsah vysvetlenia vo vyhlásení o referenčnej hodnote týkajúceho sa toho, ako sa environmentálne, sociálne a správne faktory odzrkadľujú v metodike referenčnej hodnoty, (pozri stranu 12 tohto úradného vestníka).
      
      
         
            PRÍLOHA I
            
               VZOR NA VYSVETLENIE TOHO, AKO SA ENVIRONMENTÁLNE, SOCIÁLNE A SPRÁVNE (ESG) FAKTORY ODZRKADĽUJÚ VO VYHLÁSENÍ O REFERENČNEJ HODNOTE
            
            
                        
                           VYSVETLENIE TOHO, AKO SA FAKTORY ESG ODZRKADĽUJÚ VO VYHLÁSENÍ O REFERENČNEJ HODNOTE
                        
                     
                  
                        
                           ODDIEL 1 – ZOHĽADNENIE FAKTOROV ESG
                        
                     
                  
                        
                           Položka 1. Názov správcu referenčnej hodnoty.
                     
                     
                         
                     
                  
                        
                           Položka 2. Druh referenčnej hodnoty alebo skupiny referenčných hodnôt.
                        
                           Vyberte príslušné podkladové aktívum zo zoznamu uvedeného v prílohe II.
                        
                     
                     
                         
                     
                  
                        
                           Položka 3. Názov referenčnej hodnoty alebo skupiny referenčných hodnôt.
                     
                     
                         
                     
                  
                        
                           Položka 4. Existujú v portfóliu správcu referenčnej hodnoty nejaké referenčné hodnoty EÚ pre investície do transformácie hospodárstva v súvislosti so zmenou klímy, referenčné hodnoty EÚ pre investície v súlade s Parížskou dohodou, referenčné hodnoty, ktoré sledujú ciele ESG, alebo referenčné hodnoty, ktoré zohľadňujú faktory ESG?
                     
                     
                        ☐ Áno ☐ Nie
                     
                  
                        
                           Položka 5. Sleduje referenčná hodnota alebo skupina referenčných hodnôt ciele ESG?
                     
                     
                        ☐ Áno ☐ Nie
                     
                  
                        
                           Položka 6. Ak je odpoveď na položku 5 kladná, uveďte podrobné údaje (hodnotenie) týkajúce sa faktorov ESG uvedených v prílohe II pre každú skupinu referenčných hodnôt na súhrnnej úrovni.
                        Faktory ESG sa zverejňujú v súhrnnej váženej priemernej hodnote na úrovni skupiny referenčných hodnôt.
                     
                  
                        
                                    a)
                                 
                                 
                                    Zoznam kombinovaných faktorov ESG:
                                 
                              
                     
                        Podrobnosti o každom faktore:
                     
                  
                        
                                    b)
                                 
                                 
                                    Zoznam environmentálnych faktorov:
                                 
                              
                     
                        Podrobnosti o každom faktore:
                     
                  
                        
                                    c)
                                 
                                 
                                    Zoznam sociálnych faktorov:
                                 
                              
                     
                        Podrobnosti o každom faktore:
                     
                  
                        
                                    d)
                                 
                                 
                                    Zoznam správnych faktorov:
                                 
                              
                     
                        Podrobnosti o každom faktore:
                     
                  
                        
                           Položka 7. Ak je odpoveď na položku 5 kladná, uveďte podrobné údaje (hodnotenie) týkajúce sa každej referenčnej hodnoty v súvislosti s faktormi ESG uvedenými v prílohe II v závislosti od príslušného podkladového aktíva.
                        Alternatívne sa všetky tieto informácie môžu poskytnúť vo forme hypertextového odkazu na webové sídlo správcu referenčnej hodnoty uvedené vo vyhlásení o referenčnej hodnote. Informácie na webovom sídle musia byť ľahko dostupné a prístupné. Správcovia referenčných hodnôt zabezpečia, aby informácie uverejnené na ich webovom sídle zostali k dispozícii počas piatich rokov.
                        Hodnotenie faktorov ESG sa nezverejňuje za každú zložku referenčnej hodnoty, ale zverejňuje sa v súhrnnej váženej priemernej hodnote referenčnej hodnoty.
                     
                  
                        
                                    a)
                                 
                                 
                                    Zoznam kombinovaných faktorov ESG:
                                 
                              
                     
                        Podrobnosti o každom faktore:
                     
                  
                        
                                    b)
                                 
                                 
                                    Zoznam environmentálnych faktorov:
                                 
                              
                     
                        Podrobnosti o každom faktore:
                     
                  
                        
                                    c)
                                 
                                 
                                    Zoznam sociálnych faktorov:
                                 
                              
                     
                        Podrobnosti o každom faktore:
                     
                  
                        
                                    d)
                                 
                                 
                                    Zoznam správnych faktorov:
                                 
                              
                     
                        Podrobnosti o každom faktore:
                     
                  
                        Hypertextový odkaz na informácie o faktoroch ESG pre každú referenčnú hodnotu:
                     
                     
                         
                     
                  
                        
                           Položka 8. Použité údaje a normy
                     
                  
                        
                                    a)
                                 
                                 
                                    Opis zdrojov údajov použitých na poskytnutie informácií o faktoroch ESG vo vyhlásení o referenčnej hodnote.
                                    Opíšte, ako sa získavajú údaje použité na poskytnutie informácií o faktoroch ESG vo výkaze o referenčnej hodnote a či a v akom rozsahu sa údaje odhadujú alebo vykazujú.
                                 
                              
                     
                         
                     
                  
                        
                                    b)
                                 
                                 
                                    Referenčné normy
                                    Uveďte podporné normy použité pri vykazovaní podľa položky 6 a/alebo položky 7.
                                 
                              
                     
                         
                     
                  
                        
                           ODDIEL 2 — DODATOČNÉ POŽIADAVKY NA ZVEREJŇOVANIE INFORMÁCIÍ TÝKAJÚCICH SA REFERENČNÝCH HODNÔT EÚ PRE INVESTÍCIE DO TRANSFORMÁCIE HOSPODÁRSTVA V SÚVISLOSTI SO ZMENOU KLÍMY A REFERENČNÝCH HODNÔT EÚ PRE INVESTÍCIE V SÚLADE S PARÍŽSKOU DOHODOU
                        
                     
                  
                        
                           Položka 9. Ak je referenčná hodnota označená ako „referenčná hodnota EÚ pre investície do transformácie hospodárstva v súvislosti so zmenou klímy“ alebo „referenčná hodnota EÚ v súlade s Parížskou dohodou“, správcovia referenčných hodnôt zverejňujú aj tieto informácie:
                     
                  
                        
                                    a)
                                 
                                 
                                    výhľadovo orientovaný medziročný postup vedúci k dekarbonizácii;
                                 
                              
                     
                         
                     
                  
                        
                                    b)
                                 
                                 
                                    rozsah, ktorý sa v postupe vedúcom k dekarbonizácii (1,5 °C s nulovým alebo obmedzeným prekročením) Medzivládneho panelu o zmene klímy (IPCC) dosiahol v priemere za rok od svojho vzniku;
                                 
                              
                     
                         
                     
                  
                        
                                    c)
                                 
                                 
                                    prekrývanie medzi uvedenými referenčnými hodnotami a ich prostredím vhodným na investície v zmysle článku 1 písm. e) delegovaného nariadenia Komisie (EÚ) 2020/1818 (1), s použitím aktívneho podielu na úrovni aktív.
                                 
                              
                     
                         
                     
                  
                        
                           ODDIEL 3 – ZVEREJŇOVANIE INFORMÁCIÍ TÝKAJÚCICH SA ZOSÚLADENIA S CIEĽMI PARÍŽSKEJ DOHODY
                        
                     
                  
                        
                           Položka 10. Najneskôr do dátumu uplatňovania tohto nariadenia správcovia referenčných hodnôt zverejnia aj informácie týkajúce sa významných akciových a dlhopisových referenčných hodnôt, referenčných hodnôt EÚ pre investície do transformácie hospodárstva v súvislosti so zmenou klímy a referenčných hodnôt EÚ pre investície v súlade s Parížskou dohodou.
                        Správcovia referenčných hodnôt do 31. decembra 2021 zverejnia pre každú referenčnú hodnotu alebo prípadne pre každú skupinu referenčných hodnôt tieto informácie:
                     
                  
                        
                                    a)
                                 
                                 
                                    je referenčná hodnota v súlade s cieľom znížiť emisie uhlíka alebo dosiahnuť ciele Parížskej dohody;
                                 
                              
                     
                        ☐ Áno ☐ Nie
                     
                  
                        
                                    b)
                                 
                                 
                                    scenár teploty v súlade s medzinárodnými normami použitý na zosúladenie s cieľom znížiť emisie skleníkových plynov alebo dosiahnuť ciele Parížskej dohody;
                                 
                              
                     
                         
                     
                  
                        
                                    c)
                                 
                                 
                                    názov poskytovateľa scenára teploty použitého na zosúladenie s cieľom znížiť emisie skleníkových plynov alebo dosiahnuť ciele Parížskej dohody;
                                 
                              
                     
                         
                     
                  
                        
                                    d)
                                 
                                 
                                    metodiku použitú na meranie zosúladenia so scenárom teploty;
                                 
                              
                     
                         
                     
                  
                        
                                    e)
                                 
                                 
                                    hypertextový odkaz na webové sídlo použitého scenára teploty.
                                 
                              
                     
                         
                     
                  
                        
                           Dátum, ku ktorému boli informácie naposledy aktualizované a dôvod aktualizácie:
                        
                     
                     
                         
                     
                  
               (1)  Delegované nariadenie Komisie (EÚ) 2020/1818 zo 17. júla 2020, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o minimálne normy pre referenčné hodnoty EÚ pre investície do transformácie hospodárstva v súvislosti so zmenou klímy a pre referenčné hodnoty EÚ pre investície v súlade s Parížskou dohodou (pozri stranu 17 tohto úradného vestníka).
         
      
      
         
            PRÍLOHA II
            
               ENVIRONMENTÁLNE, SOCIÁLNE A SPRÁVNE (ESG) FAKTORY, KTORÉ TREBA ZOHĽADNIŤ PODĽA PODKLADOVÝCH AKTÍV REFERENČNEJ HODNOTY
            
            Oddiel 1
            
               AKCIE
            
            
                        
                           FAKTORY ESG
                        
                     
                     
                        
                           ZVEREJŇOVANIE INFORMÁCIÍ
                        
                     
                  
                        
                           Kombinované faktory ESG
                        
                     
                     
                        Vážený priemerný rating ESG referenčnej hodnoty (na základe dobrovoľnosti).
                     
                  
                        Celkový rating ESG desiatich najvýznamnejších zložiek referenčnej hodnoty pomocou váženia v referenčnej hodnote (na základe dobrovoľnosti).
                     
                  
                        
                           Environmentálne faktory
                        
                     
                     
                        Vážený priemerný environmentálny rating referenčnej hodnoty (na základe dobrovoľnosti).
                        Expozícia referenčného portfólia voči energii z obnoviteľných zdrojov meraná kapitálovými výdavkami (CapEx) v rámci uvedených činností (ako podiel celkových kapitálových výdavkov energetických spoločností zahrnutých do portfólia) (na základe dobrovoľnosti).
                        Expozícia referenčného portfólia voči fyzickým rizikám súvisiacim s klímou s meraním účinkov extrémnych výkyvov počasia na prevádzku a výrobu spoločností alebo na rôzne štádiá dodávateľského reťazca (založené na expozícii emitenta) (na základe dobrovoľnosti).
                        Stupeň expozície portfólia voči odvetviam uvedeným v oddieloch A až H a v oddiele L prílohy I k nariadeniu Európskeho parlamentu a Rady (ES) č. 1893/2006 (1) ako percentuálny podiel celkovej hmotnosti v portfóliu.
                        Intenzita emisií skleníkových plynov (GHG) referenčnej hodnoty.
                        Percentuálny podiel vykázaných emisií skleníkových plynov v porovnaní s odhadom.
                        Expozícia referenčného portfólia voči spoločnostiam, ktorých činnosti patria do divízií 05 až 09 a divízií 19 a 20 prílohy I k nariadeniu (ES) č. 1893/2006.
                        Expozícia referenčného portfólia voči činnostiam zahrnutým do odvetvia environmentálnych tovarov a služieb podľa vymedzenia v článku 2 bode 5 nariadenia Európskeho parlamentu a Rady (EÚ) č. 691/2011 (2).
                     
                  
                        
                           Sociálne faktory
                        
                     
                     
                        Vážený priemerný sociálny rating referenčnej hodnoty (na základe dobrovoľnosti).
                        Medzinárodné zmluvy a dohovory, zásady Organizácie Spojených národov alebo prípadne vnútroštátne právo použité na určenie toho, čo predstavuje „kontroverznú zbraň“.
                        Vážený priemerný percentuálny podiel zložiek referenčnej hodnoty v odvetví kontroverzných zbraní.
                        Vážený priemerný percentuálny podiel zložiek referenčnej hodnoty v odvetví tabaku.
                        Počet zložiek referenčnej hodnoty, na ktoré sa vzťahuje porušovanie v sociálnej oblasti (v absolútnom vyjadrení a v relatívnom vyjadrení po vydelení všetkými zložkami referenčnej hodnoty), ako sa uvádza v medzinárodných zmluvách a dohovoroch, v zásadách Organizácie Spojených národov a prípadne vo vnútroštátnych právnych predpisoch.
                        Expozícia referenčného portfólia voči spoločnostiam bez politík náležitej starostlivosti v prípade otázok, ktorými sa zaoberajú základné dohovory Medzinárodnej organizácie práce 1 – 8.
                        Vážený priemerný rozdiel v odmeňovaní žien a mužov.
                        Vážený priemerný pomer žien a mužov medzi členmi predstavenstva.
                        Vážený priemerný pomer úrazov, zranení a smrteľných nehôd.
                        Počet odsúdení a výška pokút za porušovanie zákonov proti korupcii a proti úplatkárstvu.
                     
                  
                        
                           Správne faktory
                        
                     
                     
                        Vážený priemerný správny rating referenčnej hodnoty (na základe dobrovoľnosti).
                        Vážený priemerný percentuálny podiel členov predstavenstva, ktorí sú nezávislí.
                        Vážený priemerný percentuálny podiel žien medzi členmi predstavenstva.
                     
                  Oddiel 2
            
               FIXNÝ PRÍJEM
            
            
                        
                           FAKTORY ESG
                        
                     
                     
                        
                           ZVEREJŇOVANIE INFORMÁCIÍ
                        
                     
                  
                        
                           Kombinované faktory ESG
                        
                     
                     
                        Vážený priemerný rating ESG referenčnej hodnoty (na základe dobrovoľnosti).
                     
                  
                        Celkový rating ESG desiatich najvýznamnejších zložiek referenčnej hodnoty pomocou váženia v referenčnej hodnote (na základe dobrovoľnosti).
                     
                  
                        
                           Environmentálne faktory
                        
                     
                     
                        Vážený priemerný environmentálny rating referenčnej hodnoty (na základe dobrovoľnosti).
                        Expozícia referenčného portfólia voči energii z obnoviteľných zdrojov s meraním kapitálových výdavkov (CapEx) v rámci uvedených činností (ako podiel celkových kapitálových výdavkov energetických spoločností zahrnutých do portfólia) (na základe dobrovoľnosti).
                        Expozícia referenčného portfólia voči fyzickým rizikám súvisiacim s klímou s meraním účinkov extrémnych výkyvov počasia na prevádzku a výrobu spoločností alebo na rôzne štádiá dodávateľského reťazca (založené na expozícii emitenta) (na základe dobrovoľnosti).
                        Stupeň expozície portfólia voči odvetviam uvedeným v oddieloch A až H a v oddiele L prílohy I k nariadeniu (ES) č. 1893/2006 ako percentuálny podiel celkovej hmotnosti v portfóliu.
                        Intenzita emisií skleníkových plynov (GHG) referenčnej hodnoty.
                        Percentuálny podiel vykázaných emisií v porovnaní s odhadom.
                        Expozícia referenčného portfólia voči spoločnostiam, ktorých činnosti patria do divízií 05 až 09 a divízií 19 a 20 prílohy I k nariadeniu (ES) č. 1893/2006.
                        Percentuálny podiel zelených dlhopisov v referenčnom portfóliu.
                     
                  
                        
                           Sociálne faktory
                        
                     
                     
                        Vážený priemerný environmentálny rating referenčnej hodnoty (na základe dobrovoľnosti).
                        Medzinárodné zmluvy a dohovory, zásady Organizácie Spojených národov alebo prípadne vnútroštátne právo použité na určenie toho, čo predstavuje „kontroverznú zbraň“.
                        Vážený priemerný percentuálny podiel zložiek referenčnej hodnoty v odvetví kontroverzných zbraní.
                        Vážený priemerný percentuálny podiel zložiek referenčnej hodnoty v odvetví tabaku.
                        Počet zložiek referenčnej hodnoty, na ktoré sa vzťahuje porušovanie v sociálnej oblasti (v absolútnom vyjadrení a v relatívnom vyjadrení po vydelení všetkými indexovými zložkami), ako sa uvádza v medzinárodných zmluvách a dohovoroch, v zásadách Organizácie Spojených národov alebo prípadne vo vnútroštátnych právnych predpisoch.
                        Expozícia referenčného portfólia voči spoločnostiam bez politík náležitej starostlivosti v prípade otázok, ktorými sa zaoberajú dohovory Medzinárodnej organizácie práce 1 – 8.
                        Vážený priemerný rozdiel v odmeňovaní žien a mužov.
                        Vážený priemerný pomer žien a mužov medzi členmi predstavenstva.
                        Vážený priemerný pomer úrazov, zranení a smrteľných nehôd.
                        Počet odsúdení a výška pokút za porušovanie zákonov proti korupcii a proti úplatkárstvu.
                     
                  
                        
                           Správne faktory
                        
                     
                     
                        Vážený priemerný správny rating referenčnej hodnoty (na základe dobrovoľnosti).
                     
                  Oddiel 3
            
               ŠTÁTNY DLHOVÝ NÁSTROJ
            
            
                        
                           FAKTORY ESG
                        
                     
                     
                        
                           ZVEREJŇOVANIE INFORMÁCIÍ
                        
                     
                  
                        
                           Kombinované faktory ESG
                        
                     
                     
                        Vážený priemerný rating ESG referenčnej hodnoty (na základe dobrovoľnosti).
                     
                  
                        Celkový rating ESG desiatich najvýznamnejších zložiek referenčnej hodnoty pomocou váženia v referenčnej hodnote (na základe dobrovoľnosti).
                        Percentuálny podiel spoločností spravujúcich podkladové fondy, ktoré dodržiavajú medzinárodné normy.
                     
                  
                        
                           Environmentálne faktory
                        
                     
                     
                        Vážený priemerný environmentálny rating referenčnej hodnoty (na základe dobrovoľnosti).
                        Expozícia referenčného portfólia voči fyzickým rizikám súvisiacim s klímou s meraním účinkov extrémnych výkyvov počasia na prevádzku a výrobu spoločností alebo na rôzne štádiá dodávateľského reťazca (založené na expozícii emitenta) (na základe dobrovoľnosti).
                        Desať najvýznamnejších a desať najmenej významných zložiek podľa expozície voči fyzikálnym rizikám súvisiacim s klímou (na základe dobrovoľnosti).
                        Intenzita emisií skleníkových plynov (GHG) referenčnej hodnoty.
                        Percentuálny podiel vykázaných emisií v porovnaní s odhadom.
                        Percentuálny podiel zelených dlhopisov v referenčnom portfóliu.
                     
                  
                        
                           Sociálne faktory
                        
                     
                     
                        Vážený priemerný sociálny rating referenčnej hodnoty (na základe dobrovoľnosti).
                        Počet zložiek referenčnej hodnoty, na ktoré sa vzťahuje porušovanie v sociálnej oblasti (v absolútnom vyjadrení a v relatívnom vyjadrení po vydelení všetkými zložkami referenčnej hodnoty), ako sa uvádza v medzinárodných zmluvách a dohovoroch, v zásadách Organizácie Spojených národov a prípadne vo vnútroštátnych právnych predpisoch.
                        Priemerná účinnosť dodržiavania ľudských práv zo strany emitentov (vrátane kvantitatívneho ukazovateľa a metodiky použitej na jeho výpočet).
                        Priemerné hodnotenie príjmovej nerovnosti s meraním rozdelenia príjmov a ekonomickej nerovnosti medzi účastníkmi v rámci konkrétneho hospodárstva (vrátane kvantitatívneho ukazovateľa a metodiky použitej na jeho výpočet).
                        Priemerné hodnotenie slobody prejavu s meraním rozsahu, v akom sa politické organizácie a organizácie občianskej spoločnosti môžu slobodne pôsobiť (vrátane kvantitatívneho ukazovateľa a metodiky použitej na jeho výpočet).
                     
                  
                        
                           Správne faktory
                        
                     
                     
                        Vážený priemerný správny rating referenčnej hodnoty (na základe dobrovoľnosti).
                        Priemerné hodnotenie korupcie s meraním vnímanej úrovne korupcie vo verejnom sektore (vrátane kvantitatívneho ukazovateľa a metodiky použitej na jeho výpočet).
                        Priemerné hodnotenie politickej stability s meraním pravdepodobnosti, že dôjde k zvrhnutiu súčasného režimu s použitím sily (vrátane kvantitatívneho ukazovateľa a metodiky použitej na jeho výpočet).
                        Priemerné hodnotenie právneho štátu založené na absencii korupcie, dodržiavaní základných práv a stave občianskeho a trestného súdnictva (vrátane kvantitatívneho ukazovateľa a metodiky použitej na jeho výpočet).
                     
                  Oddiel 4
            
               KOMODITA
            
            
                        
                           FAKTORY ESG
                        
                     
                     
                        
                           ZVEREJŇOVANIE INFORMÁCIÍ
                        
                     
                  
                        
                           Environmentálne faktory
                        
                     
                     
                        Stupeň expozície podkladových komodít voči fyzickým rizikám súvisiacim s klímou s meraním účinkov extrémnych výkyvov počasia na prevádzku a výrobu spoločností alebo na rôzne štádiá dodávateľského reťazca (nízky, mierny alebo vysoký stupeň) (na základe dobrovoľnosti).
                        Metodika použitá na výpočet fyzikálnych rizík súvisiacich s klímou (na základe dobrovoľnosti).
                        Stupeň expozície podkladových komodít voči rizikám súvisiacim so zmenou klímy s meraním finančných vplyvov vyplývajúcich z účinkov realizácie nízkouhlíkových stratégií (nízky, mierny alebo vysoký stupeň).
                     
                  
                        
                           Sociálne faktory
                        
                     
                     
                        Stupeň expozície podkladových komodít voči sociálnym rizikám (nízky, mierny alebo vysoký stupeň).
                     
                  
                        
                           Správne faktory
                        
                     
                     
                        Stupeň expozície podkladových komodít voči správnym rizikám (nízky, mierny alebo vysoký stupeň).
                        Priemerné hodnotenie právneho štátu založené na absencii korupcie, dodržiavaní základných práv a stave občianskeho a trestného súdnictva (vrátane kvantitatívneho ukazovateľa a metodiky použitej na jeho výpočet).
                     
                  Oddiel 5
            
               INÉ
            
            
                        
                           FAKTORY ESG
                        
                     
                     
                        
                           ZVEREJŇOVANIE INFORMÁCIÍ
                        
                     
                  
                        
                           Kombinované faktory ESG
                        
                     
                     
                        Vážený priemerný rating ESG referenčnej hodnoty (na základe dobrovoľnosti).
                     
                  
                        
                           Environmentálne faktory
                        
                     
                     
                        Vážený priemerný environmentálny rating referenčnej hodnoty (na základe dobrovoľnosti).
                        Stupeň expozície portfólia voči príležitostiam súvisiacim s klímou s meraním investičných príležitostí súvisiacich so zmenou klímy a inovovaním nových investičných riešení ako percentuálny podiel celkovej hmotnosti v portfóliu (na základe dobrovoľnosti).
                        Intenzita emisií skleníkových plynov (GHG) referenčnej hodnoty.
                        Stupeň expozície portfólia voči odvetviam uvedeným v oddieloch A až H a v oddiele L prílohy I k nariadeniu (ES) č. 1893/2006 ako percentuálny podiel celkovej hmotnosti v portfóliu.
                     
                  
                        
                           Sociálne faktory
                        
                     
                     
                        Vážený priemerný sociálny rating referenčnej hodnoty (na základe dobrovoľnosti).
                        Medzinárodné zmluvy a dohovory, zásady Organizácie Spojených národov alebo prípadne vnútroštátne právo použité na určenie toho, čo predstavuje „kontroverznú zbraň“.
                        Vážený priemerný percentuálny podiel zložiek referenčnej hodnoty v odvetví kontroverzných zbraní.
                        Vážený priemerný percentuálny podiel zložiek referenčnej hodnoty v odvetví tabaku.
                     
                  
                        
                           Správne faktory
                        
                     
                     
                        Vážený priemerný správny rating referenčnej hodnoty (na základe dobrovoľnosti).
                        Percentuálny podiel podkladových fondov so zavedenými politikami správy vrátane opatrení na plánovanie a riadenie zdrojov.
                     
                  
               (1)  Nariadenie Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1).
            
               (2)  Nariadenie Európskeho parlamentu a Rady (EÚ) č. 691/2011 o európskych environmentálnych ekonomických účtoch (Ú. v. EÚ L 192, 22.7.2011, s. 1).